Komission lausunto EY:n perustamissopimuksen 251 artiklan 2 kohdan c alakohdan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta Euroopan parlamentin ja neuvoston direktiiviksi tietyistä työajan järjestelyä koskevista seikoista 23 päivänä marraskuuta 1993 annetun direktiivin 93/104/EY muuttamisesta ja sen soveltamisalan ulottamisesta koskemaan kyseisen direktiivin soveltamisalan ulkopuolista toimialoja ja toimintoja, komission ehdotusta muuttava EY:n perustamissopimuksen 250 artiklan 2 kohdan nojalla esittämä /* KOM/99/0699 lopull. - COD 98/0318 */





KOMISSION LAUSUNTO EY:n perustamissopimuksen 251 (2) (c) artiklan nojalla Euroopan parlamentin esittämistä muutoksista, jotka koskevat neuvoston yhteistä kantaa ehdotuksesta EUROOPAN PARLAMENTIN JA NEUVOSTON DIREKTIIVIKSI TIETYISTÄ TYÖAJAN JÄRJESTELYÄ KOSKEVISTA SEIKOISTA 23 PÄIVÄNÄ MARRASKUUTA 1993 ANNETUN DIREKTIIVIN 93/104/EY MUUTTAMISESTA JA SEN SOVELTAMISALAN ULOTTAMISESTA KOSKEMAAN KYSEISEN DIREKTIIVIN SOVELTAMISALAN ULKOPUOLISIA TOIMIALOJA JA TOIMINTOJA KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla 1. Tausta Komissio toimitti perustamissopimuksen 118 a artiklaan (nykyiseen 137 artiklaan) perustuvan direktiiviehdotuksen parlamentille ja neuvostolle 25. marraskuuta 1998. Talous- ja sosiaalikomitea antoi lausuntonsa 25. maaliskuuta 1999. Euroopan parlamentti antoi lausunnon ensimmäisessä käsittelyssä 14. huhtikuuta 1999. Komissio hyväksyi 12 parlamentin ehdottamaa tarkistusta. Se ei tehnyt muutettua ehdotusta mutta ilmoitti kaikkia tarkistuksia koskevasta kannastaan neuvostolle. Neuvosto hyväksyi yksimielisesti yhteisen kannan 12. heinäkuuta 1999. Komissio piti ehdotuksensa ennallaan kyseessä olevien tärkeimpien kohtien osalta. Euroopan parlamentti teki 16. marraskuuta 1999 toisessa käsittelyssä 10 tarkistusta neuvoston yhteiseen kantaan. Tässä lausunnossa esitetään komission kanta Euroopan parlamentin tekemiin tarkistuksiin EY:n perustamissopimuksen 251 artiklan 2 kohdan c alakohdan mukaisesti. 2. Komission ehdotuksen tarkoitus Komissio antoi 23. marraskuuta 1993 direktiivin 93/104/EY tietyistä työajan järjestelyä koskevista seikoista. Tietyt toimialat ja toiminnat eivät kuulu direktiivin soveltamisalaan. Ulkopuolelle jäävät rautatie-, maantie-, lento-, meri- ja sisävesiliikenne, merikalastus ja muu merenkulku sekä lääkärien harjoittelu. Ehdotus oli osa toimenpidepakettia, jolla pyritään suojaamaan direktiivin 93/104/EY soveltamisalan ulkopuolelle toistaiseksi jääviä työntekijöitä terveys- ja turvallisuusriskeiltä, jotka aiheutuvat kohtuuttoman pitkästä työajasta, riittämättömästä levosta tai rasittavista työjärjestelyistä. Ehdotuksen tarkoituksena oli laajentaa direktiivi koskemaan kaikkia kiinteässä toimipaikassa työskenteleviä henkilöitä ja niitä rautatieliikenteen työntekijöitä, joiden asemapaikka vaihtelee, sekä ulottaa tietyt säännökset koskemaan muita työntekijöitä, joiden asemapaikka vaihtelee. 3. Komission lausunto parlamentin ehdottamista tarkistuksista 3.1. Tiivistelmä komission kannasta Komission hyväksyy sellaisenaan neljä tarkistusta ja kolme muuta periaatteessa. Komissio ei hyväksy kolmea parlamentin ehdottamaa tarkistusta. 3.2. Parlamentin tarkistukset toisessa käsittelyssä 3.2.1. Hyväksytyt tarkistukset 3.2.1.1. Tarkistus 2 (liikennettä "omaan lukuun" harjoittavat) (1 artiklan 2 kohta) Tarkistuksella poistetaan 'työntekijän, jonka asemapaikka vaihtelee' määritelmästä ne työntekijät, jotka kuuluvat sellaisen yrityksen liikkuvaan henkilökuntaan, joka harjoittaa omaan lukuunsa henkilö- tai tavaraliikennettä maantie-, lento- tai sisävesiliikenteessä. Tarkistuksella palautetaan komission ehdotus alkuperäiseen muotoonsa, ja sen tuloksena kyseiset työntekijät saavat direktiivin mukaisen täyden suojan. 3.2.1.2. Tarkistus 3 (offshore-työntekijöitä koskeva poikkeus) (1 artiklan 5 kohta) Tarkistuksella selkiytetään tekstiä sen varmistamiseksi, että poikkeusmahdollisuus ei rajoitu offshore-työhön. 3.2.1.3. Tarkistus 4 (kaupunkiliikennepalvelujen parissa työskenteleviä koskeva poikkeus) (1 artiklan 5 kohta) Tarkistuksella poistetaan yhteisestä kannasta tarpeettomina pidetyt sanat. 3.2.1.4. Tarkistus 8 (täytäntöönpanokausi) (2 artikla) Tarkistuksella palautetaan komission ehdottama kahden vuoden täytäntöönpanokausi. 3.2.2. Periaatteessa hyväksytyt tarkistukset 3.2.2.1. Tarkistus 6 (offshore-työntekijöiden ja työntekijöiden, joiden asemapaikka vaihtelee, työaikaa koskevat rajoitukset) (1 artiklan 7 kohta) Komissio ehdotti, että kun kyseessä ovat offshore-työntekijät ja työntekijät, joiden asemapaikka vaihtelee, jäsenvaltiot saisivat pidentää yhteen vuoteen vertailujakson, jonka perusteella lasketaan viikoittaisen työajan keskiarvo (enintään 48 viikkotuntia). Tarkistuksen mukaan työntekijöihin, joiden asemapaikka vaihtelee, sovellettaisiin samaa vertailujaksoa kuin muihin direktiivin soveltamisalaan jo kuuluviin työntekijöihin. Tarkistuksella kuitenkin annettaisiin mahdollisuus laskea keskiarvo edelleen yhden vuoden ajalta offshore-työntekijöiden osalta, vaikkakin tämä edellyttäisi tiettyjä kuulemista ja neuvottelua koskevia ehtoja ja tarkistuslauseketta viiden vuoden jälkeen. Sanamuotoa on selkeytettävä sen varmistamiseksi, että neuvottelut pyritään aloittamaan tosissaan. Samalla halutaan varmistaa, ettei kumpikaan osapuoli estä mahdollisuutta poikkeukseen kieltäytymällä neuvotteluista. Lisäksi tarkistuslauseke olisi yhdenmukaistettava yhteisen kannan 3 artiklan kanssa, jotta komissio voi tarvittaessa ehdottaa asianmukaisia muutoksia. 3.2.2.2. Tarkistus 7 (merikalastusalusten työntekijöiden työaikaa koskevat rajoitukset) (1 artiklan 7 kohta) Tarkistuksella pyritään antamaan enimmäistuntimäärä, jonka merikalastusalusten työntekijät saavat työskennellä 12 kuukauden pituisen jakson aikana. Tämä olisi enintään keskimäärin 48 tuntia viikossa 12 kuukauden vertailujakson aikana. Tähän ei olisi mahdollista myöntää mitään poikkeuksia. Säännöksen sanamuoto on yhdenmukaistettava direktiivin 93/104/EY 6 artiklan kanssa. 3.2.2.3. Tarkistus 9 (kaupunkialueiden matkustajaliikennepalveluissa työskentelevät) (3a artikla - uusi) Tarkistuksen mukaan komission on viiden vuoden kuluessa tarkistettava matkustajien kuljetuksessa kaupunkialueiden liikennepalveluissa työskenteleviä henkilöitä koskevien säädösten toimivuus, jotta varmistetaan maantie- ja rautatieliikennealan yhtenäinen käsittely. Tarkistuslauseke olisi yhdenmukaistettava yhteisen kannan 3 artiklan kanssa, jotta komissio voi tarvittaessa ehdottaa asianmukaisia muutoksia. 3.2.3. Hylätyt tarkistukset 3.2.3.1. Tarkistus 1 (sunnuntailepoaika) (johdanto-osan 15 kappale) Komission mielestä sunnuntaityötä koskeva, johdanto-osaan ehdotettu tarkistus ei sovi tämänhetkiseen ehdotukseen. 3.2.3.2. Tarkistus 5 (lääkärien harjoittelu) (1 artiklan 6 kohta) Komissio säilyttää lääkäreiden harjoittelua koskevan kohdan alkuperäisen ehdotuksensa mukaisena. Ehdotuksen mukaan kaikkia työaikadirektiivin säännöksiä sovelletaan lääkäreiden harjoitteluun. Komissio ehdotti kuitenkin seitsemän vuoden siirtymäaikaa siitä lukien, kun 48 tunnin enimmäisviikkotyöajan soveltaminen on hyväksytty ja kun työnantaja ja työntekijöiden edustaja ovat sopineet asiasta. Tämä edellyttää sitä, että viikoittainen työaika ei missään tapauksessa saa ylittää 54 tunnin keskiarvoa neljän kuukauden vertailujakson aikana. Komission mielestä sen ehdotus on edelleen realistinen verrattuna parlamentin tarkistukseen, jonka mukaan siirtymäkausi olisi 4 vuotta, ja neuvoston yhteiseen kantaan, jossa säädetään yhteensä 13 vuoden pituisesta siirtymäkaudesta. 3.2.3.3. Tarkistus 10 (riittävä lepo) (johdanto-osan 11 kappale) Komission mielestä tarkistus ei ole aiheellinen. Säännöstä sovellettaisiin kiinteässä toimipaikassa työskenteleviin henkilöihin, rautatietyöntekijöihin, lääkäreiden harjoitteluun ja offshore-työntekijöihin. Direktiivin 93/104/EY 3, 4 ja 5 artiklan säännöksiä, jotka koskevat päivälepoaikaa, taukoja ja viikkolepoaikaa, sovelletaan kaikkiin näihin työntekijöihin. Jos näistä säännöksistä poiketaan, työntekijöille on annettava vastaavat lepojaksot korvaukseksi direktiivin 17 artiklan 2 kohdan mukaisesti. Näin kyseisille työntekijöille annetaan parempi suoja kuin "riittävää lepoa" koskevalla yleisemmällä säännöksellä. Ehdotetun johdanto-osan kappaleen soveltamisalaan kuuluviin muihin työntekijöihin eli työntekijöihin, joiden asemapaikka vaihtelee, ja merikalastusalusten työntekijöihin sovelletaan jo riittävää lepoa koskevia säännöksiä. Näihin säännöksiin ei voida myöntää poikkeuksia. 3.3. Muutettu ehdotus Komissio ei tee muutettua ehdotusta mutta kehottaa neuvostoa ottamaan huomioon tämän lausunnon, kun se tarkastelee parlamentin ehdottamia tarkistuksia.